กระทรวงวัฒนธรรม จัดพิธีเจริญพระพุทธมนต์ถวายพระราชกุศล เนื่องในโอกาสมหามงคลวันเฉลิมพระชนมพรรษาสมเด็จพระนางเจ้าฯ พระบรมราชินี
นายอิทธิพล คุณปลื้ม รัฐมนตรีว่าการกระทรวงวัฒนธรรม เปิดเผยว่า เนื่องในโอกาสมหามงคลวันเฉลิมพระชนมพรรษาสมเด็จพระนางเจ้าฯ พระบรมราชินี 3 มิถุนายน 2564 กรมการศาสนาจึงร่วมกับวัดทั้งส่วนกลางและส่วนภูมิภาค จัดพิธีเจริญพระพุทธมนต์และถวายภัตตาหารเพลแด่พระภิกษุสงฆ์สามเณร ถวายพระราชกุศลในวันที่ 31 พฤษภาคม 2564 ณ วัดโมลีโลกยาราม เขตบางกอกใหญ่ กรุงเทพมหานคร ในเวลา 09.30 น. และพิธีเจริญนวัคคหายุสมธัมม์ เวลา 14.00 น. ณ วัดราชประดิษฐสถิตมหาสีมาราม ส่วนภูมิภาค มีการจัดกิจกรรมตามความเหมาะสมของแต่ละจังหวัด และสอดคล้องกับสถานการณ์การแพร่ระบาดของโรคโควิด-19 ประกอบด้วย กิจกรรมเทศน์มหาชาติเวสสันดรชาดก กิจกรรมปฏิบัติธรรม กิจกรรมที่สอดคล้องกับค่านิยม 12 ประการ กิจกรรมจิตอาสาบำเพ็ญสาธารณประโยชน์เพื่อบำรุงขวัญและกำลังใจให้พุทธศาสนิกชนที่เป็นพสกนิกรใต้พระบรมโพธิสมภาร ได้แสดงออกถึงความจงรักภักดี ส่งเสริมให้พุทธศาสนิกชนได้น้อมนำหลักธรรมมาปรับใช้ในการดำเนินชีวิตประจำวัน มีความสามัคคี ปรองดองด้วยการทำกิจกรรมทางพระพุทธศาสนาร่วมกัน โดยมีสถาบันพระมหากษัตริย์เป็นศูนย์รวมจิตใจของคนไทยทั้งชาติ